भारत को कंगारुओं से चौथा मैच ड्रॉ कराने का नुकसान हुआ, तीनों फॉर्मेट में नंबर-1 बनने से चूका
India vs Australia Ahmedabad Test Draw - भारत और ऑस्ट्रेलिया के बीच चार मौचों की सीरीज का आखिरी मुकाबला ड्रॉ हो गया है।  ऐसे में सीरीज 2-1 से भारत के नाम रही है। इस के साथ भारत ने ऑस्ट्रेलिया से लगातार चौथी टेस्ट सीरीज जीत ली है
भारत और ऑस्ट्रेलिया के बीच चार मौचों की सीरीज का आखिरी मुकाबला ड्रॉ हो गया है। ऐसे में सीरीज 2-1 से भारत के नाम रही। इस के साथ भारत ने ऑस्ट्रेलिया से लगातार चौथी टेस्ट सीरीज जीत ली है। हालांकि भारत को इस ड्रॉ का खामियाजा भुगतना पड़ा और वह तीनों फॉर्मेट (वनडे, टेस्ट और टी-20 ) में नंबर-1 टीम बनने से चूक गया।
टीम इंडिया अभी वनडे और टी-20 में नंबर-1 और टेस्ट में दूसरे स्थान पर है। रोहित शर्मा की कप्तानी वाली टीम इंडिया कंगारुओं से लगातार चार टेस्ट सीरीज जीतने वाली एशिया की पहली टीम बनी है। इतना ही नहीं, भारत ने लगातार छठी बार घर में बॉर्डर-गावस्कर ट्रॉफी अपने नाम की है।
टेस्ट रैंकिंग में ऑस्ट्रेलियाई टीम पहले स्थान पर
आईसीसी टेस्ट रैंकिंग में ऑस्ट्रेलियाई टीम अब 122 अंकों के साथ पहले स्थान पर है। वहीं टीम इंडिया 119 अंकों के साथ दूसरे नंबर पर है। तीसरे नंबर इंग्लैंड, चौंथे नंबर पर साउथ अफ्रीका और पांचवें नंबर पर न्यूजीलैंड है।
वनडे में भारत ऑस्ट्रेलिया से 2 अंक आगे
आईसीसी ODI रैंकिंग में भारत 114 रेटिंग पॉइंट्स के साथ पहले नंबर पर बनी हुई है, इस लिस्ट में दूसरे नंबर पर ऑस्ट्रेलिया है जिसके 112 रेटिंग पॉइंट्स हैं। आईसीसी वनडे रैंकिंग में तीसरे नंबर न्यूजीलैंड, चौंथे नंबर पर इंग्लैंड और पांचवें नंबर पर पाकिस्तान है।
टी-20 में भी भारत पहले नंबर पर
आईसीसी T20 रैंकिंग में भारत 267 रेटिंग के साथ पहले स्थान पर है, इस लिस्ट में दूसरे नंबर पर इंग्लैंड है जिसके 266 रेटिंग पॉइंट्स हैं। आईसीसी T20 रैंकिंग में तीसरे नंबर पाकिस्तान, चौंथे नंबर पर दक्षिण अफ्रीका और पांचवें नंबर पर न्यूजीलैंड है।
साल 2012 में साउथ अफ्रीका ने किया था यह कारनामा
साउथ अफ्रीका तीनों फॉर्मेट में नंबर-1 बनने वाली इकलौती टीम है, उसने यह कारनामा साल 2012 में किया था। साल 2012 में साउथ अफ्रीकी टीम ने इंग्लैंड के खिलाफ दूसरा वनडे जीत कर एक नया इतिहास रच दिया था। आईसीसी रैंकिंग में क्रिकेट के हर फॉर्मेट में नंबर 1 बनने वाली वह पहली टीम बन गई थी, उसके बाद यह कारनामा अब तक कोई टीम नहीं कर सकी।
ऐसा रहा चौथा मैच 
अहमदाबाद के नरेंद्र मोदी स्टेडियम में 4 टेस्ट के आखिरी मैच में ऑस्ट्रेलिया ने टॉस जीतकर पहले बल्लेबाजी करते हुए 480 रनों का मजबूत स्कोर बनाया। जवाब में भारतीय टीम ने 571 रन बनाते हुए पहली पारी में 91 रनों की बढ़त हासिल की।
ऐसे में मैच के आखिरी दिन सोमवार को कंगारुओं ने 3/0 से अपनी दूसरी पारी को आगे बढ़ाया और अपनी आखिरी पारी 175/2 रनों पर घोषित की। इसके बाद दोनों कप्तानों ने आपसी सहमति से मैच समाप्ति की घोषणा कर ली। जब यह घोषणा हुई तब मार्नस लाबुशेन 63 और स्टीव स्मिथ 10 पर नाबाद लौटे। भारत ने शुरुआती 2 टेस्ट जीते और ऑस्ट्रेलिया ने तीसरा टेस्ट जीता, इस तरह 4 मैचों की सीरीज 2-1 से भारत के नाम रही। 